王冕
秋夜雨·秋夜雨
秋夜雨，秋夜雨。
马悲草死桑乾路，雁啼木落潇湘浦。
声声唤起故乡情，历历似与幽人语。
初来未信鬼啾唧，坐久忽觉神凄楚。
一时感慨壮心轻，百斛蒲萄为谁举？山林岂无豪放士？江湖亦有饥寒旅。
凝愁拥鼻不成眠，檠孤焰短寒花吐。
秋夜雨，秋夜雨，今来古往愁无数。
谪仙倦作夜郎行，杜陵苦为茅屋赋。
只今村落屋已无，岂但屋漏无干处？凋余老稚匍匐走，哭声不出泪如注。
谁人知有此情苦？秋夜雨，秋夜雨，赤县神州皆斥卤。
长蛇封豕恣纵横，麟凤龟龙失其所。
耕夫钓叟意何如？梦入江山毛发竖。
余生听惯本无事，今乃云胡惨情绪。
排门四望云墨黑，纵有空言亦何补？秋夜雨，秋夜雨，何时住？我愿扫开万里鱼，日月光明天尺五。